b'\n_START_ARTICLE_\nJyrkk\xc3\xa4l\xc3\xa4\n_START_PARAGRAPH_\nJyrkk\xc3\xa4l\xc3\xa4 on Turussa Pahaniemen kaupunginosassa sijaitseva l\xc3\xa4hi\xc3\xb6 H\xc3\xa4rk\xc3\xa4m\xc3\xa4en, Suikkilan ja Vienolan vieress\xc3\xa4. Alueella asuu nykyisin noin 1\xc2\xa0300 ihmist\xc3\xa4 yli 600 asunnossa 17 eri kerrostalossa, mutta alun perin lapsiperheille tarkoitetussa l\xc3\xa4hi\xc3\xb6ss\xc3\xa4 asukkaita oli noin 2\xc2\xa0500. _NEWLINE_Jyrkk\xc3\xa4l\xc3\xa4 oli Kunta-alan ammattiliitto KTV:n, Turun kaupungin ja Rakennus-Ruolan yhteisprojekti. Arava-lainoitettuja kerrostaloja alettiin rakentaa vuonna 1968, ja kaikki talot on alun perin suunnitellut Olli Vahteran arkkitehtitoimisto. Kaikki 17 toteutunutta taloa ovat olleet alusta saman kiinteist\xc3\xb6yhti\xc3\xb6n hallinnassa. Samassa katuosoitteessa (Jyrkk\xc3\xa4l\xc3\xa4nkatu 2) on porrask\xc3\xa4yt\xc3\xa4vi\xc3\xa4 aakkosten jokaiselle kirjaimelle A:sta \xc3\x96:h\xc3\xb6n. Talojen julkisivuja alettiin peruskorjata vuonna 1990, ja alueelle tilattiin v\xc3\xa4rityssuunnitelma, jonka my\xc3\xb6t\xc3\xa4 osa taloista maalattiin ja osa levytettiin. Lis\xc3\xa4ksi julkisivuihin kiinnitettiin isot tunnuskirjaimet. Vuosina 2014\xe2\x80\x932018 l\xc3\xa4hi\xc3\xb6ss\xc3\xa4 oli k\xc3\xa4ynniss\xc3\xa4 korjaushanke, jossa uusittiin muun muassa kaikkien rakennusten julkisivut ja ikkunat. Vuonna 2016 kahteen taloon asennettiin p\xc3\xa4\xc3\xa4tysein\xc3\xa4n julkisivumateriaaliksi aurinkopaneeleja._NEWLINE_Jyrkk\xc3\xa4l\xc3\xa4ss\xc3\xa4 on kirjasto, p\xc3\xa4ivitt\xc3\xa4istavarakauppa, pizzeria, kampaamo, RC-Racing-rata, skeittialue ja nuorisotalo sek\xc3\xa4 baari. L\xc3\xa4hist\xc3\xb6ll\xc3\xa4 on my\xc3\xb6s Aunelan alakoulu. My\xc3\xb6s gatorade center ja Turun Messu- ja Kongressikeskus sijaitsevat Jyrkk\xc3\xa4l\xc3\xa4n l\xc3\xa4hell\xc3\xa4._NEWLINE_Alueen mukaan nimetty Jyrkk\xc3\xa4l\xc3\xa4n Tykit pelaa jalkapalloa Turun Piirin Kolmosessa.'